b'\n_START_ARTICLE_\nSputnik 1\n_START_PARAGRAPH_\nSputnik 1 (rusko \xd0\xa1\xd0\xbf\xd1\x83\xd1\x82\xd0\xbd\xd0\xb8\xd0\xba-1, Sopotnik 1, kodna ozna\xc4\x8dba PS-1 (\xd0\x9f\xd0\xa1-1), \xd0\x9f\xd1\x80\xd0\xbe\xd1\x81\xd1\x82\xd0\xb5\xd0\xb9\xd1\x88\xd0\xb8\xd0\xb9 \xd0\xa1\xd0\xbf\xd1\x83\xd1\x82\xd0\xbd\xd0\xb8\xd0\xba-1, Osnovni Sopotnik-1) je bil prvi Zemljin umetni satelit, prvi iz niza sovjetskih satelitov Sputnik. Izstrelili so ga 4. oktobra 1957 v \xc4\x8dasu mednarodnega geofizikalnega leta s 5. raziskovalnega poligona Ministrstva za obrambo ZSSR\xc2\xa0\xc2\xbbTjura-Tam\xc2\xab\xc2\xa0(sedaj Toretam) (NIIP-5), kasneje poimenovanega kot Kozmodrom \xc2\xbbBajkonur\xc2\xab._NEWLINE_Sputnik je tehtal 83 kg in je imel dva radijska oddajnika. Zemljo naj bi obkro\xc5\xbeal na nadmorski vi\xc5\xa1ini 250 km v nizkozemeljskem tiru._NEWLINE_Izstrelitev Sputnika 1 je predstavljala za\xc4\x8detek vesoljske tekme med Sovjetsko zvezo in ZDA. _NEWLINE_Raketa nosilka (medcelinska balisti\xc4\x8dna raketa SS-6) je ob 22:28 po moskovskem \xc4\x8dasu s kozmodroma Bajkonur vzletela v nebo. S tem dnem se je resni\xc4\x8dno za\xc4\x8dela vesoljska doba. Satelit Sputnik je imel premer vsega 58 centimetrov. V notranjosti krogle je bil radijski oddajnik, ki je oddajal znameniti bip-bip-bip. Satelit je Zemljo obkro\xc5\xbeil v 96,2 minutah, kro\xc5\xbeil je na nadmorski vi\xc5\xa1ini med 227 in 945 kilometrov. Bil je preprosta aluminijasta krogla, iz katere so \xc5\xa1trlele \xc5\xa1tiri dolge antene (dve 2,4 m in dve 2,9 m)._NEWLINE_Na\xc4\x8drtovalec Sputnika, ruski vesoljski strokovnjak Sergej Pavlovi\xc4\x8d Koroljov, je kasneje takole komentiral obliko prvega satelita:\xc2\xa0\xc2\xbbZdi se mi, da mora prvi Sputnik imeti enostavno in prepoznavno obliko, podobno obliki naravnih nebesnih teles.\xc2\xab. To je res bilo pomembno,\xc2\xa0\xc2\xbbsaj bo Sputnik za vedno ostal v zavesti ljudi kot simbol za\xc4\x8detka vesoljske dobe\xc2\xab. Odziv, ki ga je Sputnik povzro\xc4\x8dil v ZDA, je nihal med presene\xc4\x8denjem in skorajda preplahom. Razli\xc4\x8dne raziskave so ugotovile, da je v dveh mesecih po izstrelitvi, zanj vedel \xc5\xbee skoraj vsak Ameri\xc4\x8dan. Opazovanje Sputnika na njegovi poti po nebu je postalo pravi svetovni dogodek, \xc4\x8dasopisi pa so objavljali napovedi o legi satelita._NEWLINE_V starej\xc5\xa1em izrazoslovju je Sputnik 1 postal sopomenka, oziroma tudi generi\xc4\x8dni izraz za vse umetne satelite in posebej za umetne satelite, izdelane v SZ.'